録秋日藁因寫客况寄王倅昆仲仲亦曾任衡倅
作者：董嗣杲
朝代：宋

paragraphs: 富池羈客吟窮秋，吟成寫出還包羞。
王家兄弟領此幽，識邁子瞻與子由。
欲織寒江無機收，兩眼逺睨邉烽樓。
前時水頽岸不修，今日雲族蒙荒洲。
洲上秃樹葉不留，丹纈都漬泥塗浮。
燒薪晚煮雲子柔，方纔落斧鳴潮頭。
欲填饑腹消客愁，飽時熟睡迷荘周。
蝴蝶夢破嗟年流，不觧俯首尋茶甌。
飛鴻整陣聲何遒，憶君金玉孰可侔。
自期雪夜訪君遊，乘興肯遜山陰舟。